Predkladacia správa

V súlade s doterajšou politikou podpory otvorených dverí Organizácie Severoatlantickej zmluvy (NATO) ako nástroja rozširovania priestoru stability a bezpečnosti v Európe a prekonávania historicky vzniklého rozdelenia Európy, 
v záujme zvýšenia vonkajšej  bezpečnosti a stability Slovenskej republiky, bezpečnosti a stability regiónu západného Balkánu, ako aj celého euro-atlantického priestoru,
v súlade s uznesením vlády SR číslo 2003/2008 zo dňa 26. 3. 2008 k materiálu Správa o priebehu a výsledkoch stretnutia ministrov zahraničných vecí členských krajín NATO dňa 6. marca 2008 v Bruseli, ktorým vláda vyslovila súhlas s pozvaním Albánskej republiky, Chorvátskej republiky a Macedónskej republiky na začatie rokovaní o pristúpení k Severoatlantickej zmluve a zároveň odporučila prezidentovi SR, aby ako vedúci delegácie Slovenskej republiky na summite NATO v Bukurešti v dňoch 2. – 4. apríla 2008 vyjadril súhlas s pozvaním Albánskej republiky, Chorvátskej republiky a Macedónskej republiky na začatie rokovaní o pristúpení k Severoatlantickej zmluve,
v zmysle rozhodnutia summitu NATO zo dňa 3. apríla 2008 v Bukurešti,
v súlade so štandardným postupom pri prijímaní nových krajín do NATO,
vychádzajúc z plánu vykonať dňa 9. júla 2008 v ústredí NATO v Bruseli akt podpisu protokolov o pristúpení Albánskej republiky a Chorvátskej republiky k Severoatlantickej zmluve

navrhuje sa, aby vláda SR:

-	súhlasila s podpisom protokolu k Severoatlantickej zmluve o pristúpení Albánskej republiky k Severoatlantickej zmluve,
-	súhlasila s podpisom protokolu k Severoatlantickej zmluve o pristúpení Chorvátskej republiky k Severoatlantickej zmluve,
-	odporučila prezidentovi SR, aby splnomocnil vedúceho Stálej delegácie SR pri NATO na podpis protokolov o pristúpení Albánskej republiky a Chorvátskej republiky k Severoatlantickej zmluve.

Protokoly o pristúpení Albánskej republiky a Chorvátskej republiky k Severoatlantickej zmluve budú mať v zmysle článku 7 odseku 4 Ústavy SR charakter tzv. prezidentských zmlúv. Preto je potrebné, aby tieto protokoly ešte pred podpisom prerokovala a schválila vláda SR a následne prezident SR podpísal plnú moc pre zástupcu SR, ktorý bude tieto protokoly podpisovať. Po podpise uvedených protokolov je potrebné uvedené dokumenty v zmysle článku 7 odsek 4 Ústavy SR predložiť na vyslovenie súhlasu Národnej rade SR a následne na ratifikáciu prezidentovi SR. Ratifikačné listiny budú následne uložené u depozitára Severoatlantickej zmluvy, ktorým je vláda USA.